Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi henkilötietojen käsittelystä ja yksityisyyden suojasta sähköisen viestinnän alalla /* SEK/2002/0124 lopull. - COD 2000/0189 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi henkilötietojen käsittelystä ja yksityisyyden suojasta sähköisen viestinnän alalla 2000/0189 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi henkilötietojen käsittelystä ja yksityisyyden suojasta sähköisen viestinnän alalla 1. Taustaa Komissio antoi 12. heinäkuuta 2000 ehdotuksen Euroopan parlamentin ja neuvoston direktiiviksi henkilötietojen käsittelystä ja yksityisyyden suojasta sähköisen viestinnän alalla (KOM(2000)385 - C5-0439/2000 - 2000/0189(COD)). Direktiivi on määrä antaa Euroopan yhteisön [1] perustamissopimuksen 251 artiklan mukaisella yhteispäätösmenettelyllä. [1] EYVL C 365 E, 19.12.2000, s. 223. Talous- ja sosiaalikomitea antoi lausuntonsa 24. tammikuuta 2001 [2]. [2] EYVL C 123, 25.4.2001, s. 53. Euroopan parlamentti teki ehdotukseen ensimmäisessä käsittelyssä joukon tarkistuksia 13. marraskuuta 2001 antamassaan lainsäädäntöpäätöslauselmassa (A5-0374/2001). Neuvosto pääsi poliittiseen yksimielisyyteen yhteisestä kannasta televiestintäneuvostossa 6. joulukuuta 2001. Neuvosto vahvisti EY:n perustamissopimuksen 251 artiklan mukaisesti yhteisen kantansa direktiiviehdotukseen 28. tammikuuta 2002. [3] [3] (Ei vielä julkaistu). Tässä tiedonannossa esitetään perustamissopimuksen 251 artiklan 2 kohdan toisen alakohdan mukainen komission lausunto neuvoston yhteisestä kannasta. 2. Komission ehdotuksen tavoite Ehdotettu direktiivi on osa viiden direktiivin ja yhden päätöksen muodostamaa kokonaisuutta, jolla pyritään uudistamaan nykyinen sähköisen viestinnän verkkojen ja palvelujen sääntelyjärjestelmä yhteisössä. Yksi kokonaisuudistuksen tavoitteista on luoda sääntöjä, jotka eivät ole sidoksissa yksittäisiin tekniikoihin. Sääntelyjärjestelmällä on pyrittävä varmistamaan, että palveluja säännellään tasavertaisesti riippumatta siitä, mitä tekniikkaa niiden jakelussa käytetään. Tämä merkitsee myös sitä, että kuluttajien ja käyttäjien olisi voitava nauttia samantasoisesta tietosuojasta riippumatta siitä, minkälaista tekniikkaa käyttäen tietty palvelu on tarjottu. Kansalaisten henkilötietojen ja yksityisyyden suojan korkean tason ylläpitäminen on yksi tämän uudistuksen tavoitteista. Ehdotetulla direktiivillä on tarkoitus korvata henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettu Euroopan parlamentin ja neuvoston direktiivi 97/66/EY. Sillä mukautetaan ja uudistetaan nykyiset säännökset vastaamaan uusia ja ennakoitavissa olevia muutoksia sähköisen viestinnän palveluissa ja teknologiassa. 3. Huomautukset neuvoston yhteisestä kannasta suhteessa Euroopan parlamentin lausuntoon 3.1. Yhteenveto komission kannasta Komissio toteaa tyytyväisenä, että neuvosto on sisällyttänyt yhteiseen kantaansa joko kokonaan tai muutettuina suurimman osan parlamentin tarkistuksista. Lopputulos on tasapainoinen ja yhtenäinen, siinä otetaan erittäin hyvin huomioon parlamentin näkemykset ja komissio voi kannattaa sitä kaikilta osin. 3.2. Neuvoston yhteisessä kannassa esitetyt muutokset suhteessa Euroopan parlamentin ensimmäisessä käsittelyssä antamaan lausuntoon 3.2.1 Johdanto-osan kappaleet Johdanto-osan kappale 11 (entinen 10) - (oikeuksia ja velvollisuuksia rajoittavat kansalliset toimenpiteet) Komissio kannattaa viittaamista Euroopan ihmisoikeussopimukseen, kuten parlamentti ehdottaa tarkistuksessa 4. Tämä on hyväksytty myös yhteiseen kantaan. Lisäksi selvennetään, että direktiivissä säädettyjä oikeuksia ja velvollisuuksia rajoittavien kansallisten toimien on oltava demokraattisessa yhteiskunnassa välttämättömiä ja oikein suhteutettuja tavoitteeseensa nähden. Lisäksi parlamentti ehdotti lisäystä, jonka mukaan Euroopan ihmisoikeussopimuksen ja ihmisoikeustuomioistuimen tuomioiden perusteella kaikki kokeellinen tai yleinen laajamittainen viestinnän seuranta on kielletty. Tätä neuvosto ei ole hyväksynyt. Ymmärrettävää onkin, että ihmisoikeustuomioistuimen oikeuskäytännön tulkinta ei olisi asianmukaista tässä direktiivissä, eikä ehdotettu lisäys antaisi täydellistä kuvaa niistä perusteista, joita tuomioistuin on johdonmukaisesti noudattanut. Näin ollen komissio hyväksyy yhteisen kannan sanamuodon. Johdanto-osan uudet kappaleet 2, 13-18, 22, 23, 26-28, 31, 32 ja 39 sekä lisäykset kappaleisiin 20 ja 33 Johdanto-osaan on lisätty lukuisia uusia kappaleita, joista useimmat on tehty parlamentin tarkistusten johdosta selventämään direktiivissä käytettyjen eri määritelmien ja käsitteiden merkitystä ja soveltamisalaa, antamaan esimerkkejä niiden soveltamisen helpottamiseksi ja selventämään säännösten taustaa. Komissio pitää näitä lisäyksiä tärkeinä alkuperäisen ehdotuksensa parannuksina: * Tarkistuksessa 1 lisätään uusi kappale, jossa on viittaus Nizzan perusoikeuskirjaan. Neuvosto on sisällyttänyt tämän hyödyllisen asiayhteyttä selventävän lisäyksen johdanto-osan kappaleeseen 2 pienin kielellisin muutoksin. * Kappaleessa 13 selvennetään, että myös ennalta maksettavat puhelukortit katsotaan direktiivissä tarkoitetuiksi sopimuksiksi. * Kappaleessa 14 annetaan selvennykseksi esimerkkejä siitä, minkä tyyppisiä tietoja sisältyy sijaintitiedon määritelmään. * Kappaleessa 15 selitetään, että nykyisissä sähköisissä viestintäverkoissa ero viestin sisällön ja siihen liittyvien liikennetietojen välillä ei ole enää yhtä selkeä kuin perinteisissä puheensiirtoverkoissa. Tämä on tärkeää pitää mielessä direktiivin täytäntöönpanoa ajatellen. * Tarkistuksessa 2 ehdotetussa kappaleessa 16 selvennetään, että radio- ja televisiolähetysten sisältö sinänsä ei sisälly tämän direktiiviin määritelmän mukaiseen viestintään, koska se on lähtökohtaisesti suunnattu rajaamattomalle yleisölle. Jos kuitenkin on mahdollista luoda yhteys tietyn sisällön ja tietyn vastaanottajan välille, vastaanottajan yksityisyyden suoja taataan tällä direktiivillä. * Kappaleeseen 17 on sisällytetty parlamentin tarkistus 8, jossa selvennetään, että myös käyttäjän tai tilaajan ollessa oikeushenkilö sovelletaan direktiivin 95/46/EY mukaista suostumuksen määritelmää. Samassa kappaleessa mainitaan myös, että Internetissä suostumus voidaan saada pyytämällä käyttäjää merkitsemään tietty merkki valintakohtaan. * Kappaleessa 18 annetaan parlamentin tarkistuksen 7 mukaisesti selvennykseksi esimerkkejä lisäarvopalveluista. * Kappaleeseen 20 (entinen kappale 13) on sisällytetty tarkistus 5. Kohtaan on lisätty esimerkkinä analogiset matkapuhelinpalvelut, ja siinä selvennetään, että palveluntarjoajien on aina taattava palveluilleen tavanomainen turvallisuustaso omalla kustannuksellaan ja että ne eivät voi vapautua tästä velvoitteessa ilmoittamalla käyttäjille ja asiakkaille erityisistä turvallisuusriskeistä. * Kappaleessa 22 toistetaan parlamentin tarkistus 9 ja sen tarkoituksena on selventää, että viestintään voi liittyä teknistä tallentamista, joka ei kuitenkaan ole direktiivin 5 artiklan vastaista kunhan viestinnän luottamuksellisuus säilyy. Kohdassa selvennetään myös, että välikopiointi (ns. cache-muistiin) on sallittua, kunhan näin tallennettua tietoa ei voida liittää yksittäisiin aiempiin käyttäjiin. * Kappale 23 myötäilee parlamentin tarkistusta 10, ja siinä selvennetään, että tallennettaessa viestejä luvallisiin liiketoiminnallisiin tarkoituksiin direktiivin 5 artiklan mukaisesti, tästä on ilmoitettava käyttäjälle. Tallennetta ei myöskään saa säilyttää pidempään kuin on tarpeen alkuperäistä tarkoitusta varten. * Kappaleessa 26 liikennetietojen käsittelyoikeutta käyttäjän tai tilaajan suostumuksella tarjoajan omien sähköisen viestinnän palvelujen markkinointiin on syrjinnän välttämiseksi laajennettu koskemaan kaikkia, myös muiden tarjoajien, sähköisen viestinnän palveluja. Tämä muutos juontaa juurensa parlamentin tarkistuksesta 7. * Kappaleessa 27 selvennetään, että viestinnän välittämisen päättymisajankohta, johon mennessä liikennetiedot on poistettava, voi vaihdella viestintäpalvelun mukaan. * Kappaleessa 28 selvennetään edelleen, että Internetissä palveluntarjonnan edellyttämät tietyt liikennetietojen tallentamistavat eivät kuulu liikennetietojen poistamisvelvollisuuden piiriin. * Vastaavasti kappaleessa 29 korostetaan, että teknisten ongelmien jäljittäminen saattaa yksittäisissä tapauksissa edellyttää liikennetietojen jatkokäsittelyä. Lisäksi palvelun maksamattomasta laittomasta käytöstä koostuvan laskutuspetoksen jäljittäminen saattaa edellyttää laskutustietojen seurantaa. * Kappaleessa 30 painotetaan, että henkilötietojen määrä järjestelmissä olisi minimoitava ja että muussa kuin kyseisen nimenomaisen sähköisen viestintäpalvelun tarjonnan kannalta ehdottomasti välttämättömässä toiminnassa olisi käytettävä yhdisteltyä tietoa tai edellytettävä tietojen kohteen suostumusta. * Kappale 31 liittyy parlamentin tarkistukseen 12, ja siinä selvitellään, tarkoitetaanko direktiivissä suostumuksella tilaajan vai käyttäjän suostumusta. Kappaleessa selvennetään, että tämä riippuu palvelutyypistä ja mahdollisuuksista tehdä ero tilaajan ja käyttäjän välille. * Parlamentin tarkistukset 14 ja 15 on yhdistetty kappaleeseen 32, jossa selvennetään tiettyjä näkökohtia, jotka liittyvät liikenne- tai sijaintitietojen luovuttamiseen kolmansien osapuolien käyttöön silloin, kun se on välttämätöntä lisäarvopalvelun tarjoamiseksi. * Kappaleen 33 (entinen kappale 16) loppuun on lisätty parlamentin tarkistus 11 muokattuna. Parlamentti ehdotti, että jäsenvaltiot voisivat edellyttää tiettyjen numeron osien poistamista eritellyistä laskuista yksittäisten soittajien ja puhelujen vastaanottajien yksityisyyden suojaamiseksi suhteessa sähköisen viestinnän palvelun tilaajaan. Neuvosto on halunnut selventää, että jäsenvaltiot voivat pyytää mutta eivät määrätä operaattoreita tarjoamaan asiakkailleen tällaista mahdollisuutta. Komissio kannattaa neuvoston ratkaisua. * Kappale 36 on uudelleen muotoiltu, mutta sisällöltään entinen kappale 23, joka koskee yksityisyyssäännöistä poikkeamista häirintäsoittojen tapauksessa tai hätäpalvelujen yhteydessä. * Kappale 39 sisältää parlamentin tarkistuksen 17, ja siinä selvitetään tiedonantovelvollisuutta, joka asetetaan sellaisille tahoille, jotka keräävät henkilötietoja sisällytettäviksi julkisiin tilaajaluetteloihin. Johdanto-osan kappaleet 24 ja 25 (evästetiedostot ja muut huomaamattomat seurantamenetelmät) Yhteinen kanta sisältää kaksi uutta johdanto-osan kappaletta, joissa selvitetään yksityiskohtaisesti, miten huomaamattomia seurantamenetelmiä koskevaa uutta 5 artiklan 3 kohtaa (ks. jäljempänä) olisi sovellettava käytännössä. Kappaleissa erotellaan hyödyllisellä tavalla oikeutettu ja oikeudeton käyttö. Komissio voi hyväksyä neuvoston valitseman ratkaisun. Johdanto-osan kappaleet 40-45 (ei-toivotut sähköiset viestit) Suoramarkkinointitarkoituksiin käytettyjä ei-toivottuja sähköisiä viestejä koskevaa neuvoston lähestymistapaa selventämään johdanto-osaan on lisätty kuusi uutta kappaletta, joilla perustellaan säännöksiä. Komissio pitää selvennyksiä hyödyllisinä, koska ne auttavat direktiivin ymmärtämisessä ja täytäntöönpanossa. 3.2.2 Artiklat 2 artikla - Määritelmät Yhteisen kannan 2 artiklan b ja d kohdat noudattelevat parlamentin tarkistuksia 19 ja 21 pienin sanamuotomuutoksin ja uudet f, g ja h kohdat sisältävät parlamentin tarkistuksen 22. Komissio antaa tukensa näille hyödyllisille muutoksille. 4 artikla - Turvallisuus Artiklan 2 kohtaa on jonkin verran muutettu vastaamaan parlamentin tarkistusta 23. 5 artikla - Viestinnän luottamuksellisuus Artiklan 1 kohtaan on lisätty parlamentin tarkistus 24 selventämään, että viestinnän tallentamisen kieltämistä koskeva vaatimus ei koske viestinnän kannalta välttämätöntä teknistä tallentamista esimerkiksi sähköpostiviestinnässä, kunhan luottamuksellisuus turvataan. Uusi 3 kohta on lisätty parlamentin tarkistuksen 26 johdosta. Kyseisessä tarkistuksessa ehdotettiin, että huomaamattomien seurantamenetelmien, kuten ns. evästetiedostojen käyttöön edellytettäisiin ennakkosuostumus. Neuvosto on lisännyt uuden säännöksen tämän ongelman huomioon ottamiseksi, mutta muuttanut suostumusvaatimuksen tiedottamisvelvollisuudeksi ja käyttäjien oikeudeksi kieltää tällaisen menetelmän käyttö. Neuvosto katsoi, että koska seurantamenetelmien käytön tarkoituksena on monissa tapauksissa helpottaa palveluntarjontaa sähköisen viestinnän verkoissa, ennakkosuostumuksen edellyttäminen saattaisi aiheuttaa tarpeettoman esteen tämän tyyppiselle käytölle. Kun käyttäjille tiedotetaan asianmukaisesti tällaisten seurantamenetelmien käyttötarkoituksesta ja heille annetaan mahdollisuus kieltää tällaisten menetelmien käyttö oman päätelaitteensa osalta, käyttäjien yksityisyyden suojaa koskeva tavoite voidaan saavuttaa. Johdanto-osan uusien kappaleiden 24 ja 25 tarkoituksena on selvittää tarkemmin, miten uutta säännöstä olisi sovellettava erilaisiin seurantamenetelmiin. Samoin siinä tehdään ero oikeutettuihin tarkoituksiin käytettyjen menetelmien ja sellaisten menetelmien, kuten vakoiluohjelmien ja Internetin häirintäohjelmien välille, joiden käyttö ei selvästikään ole millään tavoin oikeutettua. Komissio hyväksyy yhteisen kannan lähestymistavan ja katsoo siinä päästyn oikeaan tasapainoon parlamentin tarkistuksen ja alan toimijoiden esittämien kantojen välillä. 6 artikla - Liikennetiedot Kohtaan 1 on lisätty viittaus 15 artiklan 1 kohtaan sen selventämiseksi, että liikennetietojen poistamisen periaatteesta voidaan poiketa kyseisessä artiklassa asetetuin ehdoin. Komissio pitää viittausta turhana, koska 15 artiklan 1 kohdassa viitataan jo 6 artiklaan. Lisäksi lisäviittaus voi olla harhaanjohtava, sillä vastaavia viittauksia ei ole muissakaan artikloissa, joiden säännöksistä voidaan poiketa. Komissio voi kuitenkin kompromissin hengessä hyväksyä kyseisen viittauksen. Artiklan 3, 4, 5 ja 6 kohtiin on tehty erinäisiä sanamuotomuutoksia parlamentin tarkistusten 28, 29 ja 30 johdosta. Näin ollen 3 kohdassa selvennetään, että käyttäjän tai tilaajan on milloin tahansa voitava perua aiempi suostumuksensa liikennetietojensa käsittelyyn lisäarvopalveluita varten tai markkinointitarkoituksiin. 8 artikla - Kutsuvan ja yhdistetyn tilaajan tunnistus ja sen rajoittaminen Yhteisessä kannassa on tehty 1-4 kohtiin pieni sanamuotomuutos sen selventämiseksi, että nimenomaan palvelun tarjoajan on tarjottava yksityisyyteen liittyviä vaihtoehtoja. Tämä ei muuta kohdan sisältöä, vaan ainoastaan helpottaa sen ymmärtämistä. Komissio kannattaa tätä parannusta. 9 artikla - Liikennetietoihin kuulumattomat sijaintitiedot Parlamentin tarkistuksen 32 johdosta yhteiseen kantaan on tehty muutamia muutoksia 1 kohtaan sekä selvennetty, että käyttäjien tai tilaajien olisi milloin tahansa voitava perua suostumuksensa liikennetietojen käyttöön. 12 artikla ja 16 artiklan 2 kohta - Tilaajaluettelot ja siirtymäjärjestelyt Neuvosto ei ole hyväksynyt luetteloita koskevaa parlamentin tarkistusta 34, jossa olisi viitattu nykyisen direktiivin 97/46/EY säännöksiin, vaan noudatti komission ehdotusta mukauttaa ja uudistaa nykyiset säännöt uusien palvelujen ja uuden tyyppisten luetteloiden mukaisiksi. Yhteisessä kannassa on kuitenkin 16 artiklan 1 kohdassa otettu huomioon perinteisiin painettuihin puhelinluetteloihin liittyvät ongelmat. Tässä kohtaa neuvosto on suostunut siirtymäjärjestelyyn, jotta luetteloiden julkaisijoiden ei tarvitse pyytää suostumusta kaikilta tällaiseen tavanomaiseen puhelinluetteloon jo sisältyviltä tilaajilta. Velvoite koskee ainoastaan muita sähköisen viestinnän palveluja kuin kiinteän verkon puheensiirtopalveluja ja ainoastaan uusia tilaajia. Komissio tukee täysin yhteisen kannan näkemystä luettelokysymyksessä. Lopputuloksena on tasapainoinen järjestelmä, joka soveltuu yhtäläisesti kaikille palveluille ja ottaa huomioon käyttäjien oikeudet yksityisyyden suojaan tilanteessa, jossa uudet sähköiset luettelot tarjoavat kauaskantoisia mahdollisuuksia luoda yhteyksiä eri tietojen välille. 13 artikla - Ei-toivottu viestintä Parlamentin tarkistuksessa 35 ehdotettiin ainoastaan tekstiviestien esiin nostamista 1 kohdassa, jossa vaaditaan vastaanottajien ennakkosuostumusta ja jätettiin suhtautuminen muunlaisiin sähköisiin viesteihin jäsenvaltioiden päätettäväksi. Neuvosto piti parempana yhtenäistä lähestymistapaa, jossa ennakkohyväksyntää vaaditaan kaikentyyppisten sähköisten viestien kohdalla. Komissio on erittäin tyytyväinen siihen, että neuvosto on valinnut johdonmukaisen yhtenäismarkkinanäkökulman, ja katsoo sen parhaaksi ratkaisuksi ongelmaan, joka liittyy erilaisten ei-toivottujen sähköisten viestien käyttöön suoramarkkinoinnissa. Neuvosto on kuitenkin hyväksynyt parlamentin tarkistuksen 44 uudelleenmuotoiltuna. Uuden 2 kohdan mukaan tuotteen tai palvelun jo ostaneilta asiakkailta saatuja yhteystietoja voidaan käyttää suoramarkkinointiin, kunhan tietojen keruuhetkellä ja jokaisen suoramarkkinointiviestin yhteydessä annetaan selkeä ja helppo mahdollisuus kieltää tämä. Lisäksi tällaisia tietoja saisi käyttää vain tietojen alkuperäinen kerääjä. Komissio voi kompromissiratkaisuna hyväksyä säännöksen yhteisessä kannassa esitetyssä muodossa. Lisäksi neuvosto on sisällyttänyt osan parlamentin tarkistuksesta 35 uuteen 4 kohtaan, jossa kielletään ei-toivotun kaupallisen sähköisen viestin lähettäjää peittämästä henkilöllisyyttään ja käyttämästä epäkelpoa vastausosoitetta. Komissio pitää tätä parannuksena tekstiin. Neuvosto on noudattanut parlamentin tarkistusta 42 sisällyttämällä 13 artiklan uuteen 6 kohtaan raportointivelvoitteen, jonka mukaan komissio tarkastelee kolmen vuoden kuluttua ei-toivottuja sähköisiä viestejä koskevista uusista säännöistä saatuja kokemuksia. Neuvosto ei ole hyväksynyt parlamentin ehdotusta määrätä tiettyjä teknisiä ratkaisuja pakollisiksi sähköpostipalvelujen tarjoajille (osa tarkistuksesta 35). Myös komissio oli vastustanut tätä yksittäisiä tekniikoita koskevaa ratkaisua, joka olisi erittäin vaikea toteuttaa yhdenmukaisesti ja joka osoittautuisi todennäköisesti tehottomaksi ratkaistaessa ei-toivottujen sähköpostiviestien ongelmaa. 14 artikla - Tekniset ominaisuudet ja standardointi Parlamentin tarkistuksen 36 mukaisesti yhteisessä kannassa on alan yritysten esiin nostamien ongelmakohtien perusteella muotoiltu 14 artiklan 3 kohta uudelleen. Neuvosto on tehnyt parlamentin tekstiin muitakin sanamuotomuutoksia, jotta se olisi täysin yhteensopiva direktiivin 1999/5/EY kanssa. 15 artikla - Direktiivin 95/46/EY tiettyjen säännösten soveltaminen Neuvostossa on käyty pitkiä ja vaikeita neuvotteluja liikennetietojen luovuttamisesta rikostutkinnallisiin tarkoituksiin. Komission kannan mukaan tämä perustamissopimuksen 95 artiklaan perustuva direktiivi ei voi sisältää asiasisällön kannalta lainvalvontaan ja rikostutkintaan liittyviä säännöksiä. Sen ei tulisi sen enempää kieltää kuin salliakaan jäsenvaltioiden mahdollisesti tarpeellisiksi katsomia toimia. Ehdotetun direktiivin 15 artiklan 1 kohdassa luodaan yleinen perusta jäsenvaltioiden mahdollisuuksille ryhtyä tällaisiin toimenpiteisiin noudattaen yhteisön oikeuden mukaisia velvoitteitaan, joihin kuuluvat myös Euroopan ihmisoikeussopimuksesta johtuvat velvoitteet. Neuvosto on kuitenkin päättänyt lisätä 15 artiklan 1 kohtaan seuraavan virkkeen: "Tätä varten jäsenvaltiot voivat muun muassa säätää tietojen säilyttämisestä sellaiseksi rajoitetuksi ajaksi, joka on perusteltua tässä kohdassa säädetyistä syistä yhteisön oikeuden yleisten periaatteiden mukaisesti." Ministerineuvoston kokouksen pöytäkirjaan 6. joulukuuta 2001 jättämässään virallisessa huomautuksessa komissio toteaa, että "komissio katsoo 15 artiklan 1 (...) kohdan toisen virkkeen merkitsevän pelkän esimerkin antamista niistä toimista, joita jäsenvaltiot voivat toteuttaa 15 artiklan 1 kohdassa tarkoitetuissa tilanteissa. Kyseinen ilmaisu ei oikeudellisesti muuta 15 artiklan ensimmäisen virkkeen sisältöä eikä lisää siihen uusia elementtejä. Se ei myöskään merkitse, että jäsenvaltioiden ei olisi kaikkien toimien kohdalla varmistettava, että ne ovat direktiivin velvoitteiden mukaisia ja noudattavat yleisesti yhteisön oikeutta, esimerkiksi velvollisuutta kunnioittaa yhteisön oikeuteen sisältyviä perusoikeuksia ja yleisiä periaatteita kuten Euroopan unionin perusoikeuskirjaan ja Euroopan ihmisoikeussopimukseen kirjattuja periaatteita." Tämän lausunnon pohjalta ja koska johdanto-osan kappaleessa 11 selvennetään Euroopan ihmisoikeussopimukseen liittyviä velvoitteita, joita jäsenvaltioiden on kaikissa tilanteissa noudatettava, komissio voi hyväksyä 15 artiklan 1 kohtaan lisätyn virkkeen. 4. Päätelmät Yhteinen kanta sisältää lukuisia parlamentin tarkistuksia ja se selkeyttää ja parantaa monelta osin komission alkuperäistä tekstiä. Näin ollen komissio voi antaa tukensa uudelle tekstille ja suositella Euroopan parlamentille sen hyväksymistä. Toisessa käsittelyssä on tärkeää huomata, että tämä direktiiviluonnos on osa laajempaa sähköisen viestinnän sääntelykokonaisuutta, joka koostuu neljästä muusta direktiivistä ja yhdestä päätöksestä. Koska toimielimet ovat päässeet kokonaisuuden muista osista täyteen yhteisymmärrykseen 13. joulukuuta 2001, on hyvin tärkeää pyrkiä nopeasti sopimaan tästäkin direktiiviluonnoksesta viivytysten minimoimiseksi ja jotta kaikki 6 uutta säädöstä tulisivat samaan aikaan voimaan. Vastaavuusluettelo >TAULUKON PAIKKA>